IQTISODIYOT TARMOQLARI VA SOHALARINI RIVOJLANTIRIShNING ENG MUHIM MAQSADLI DASTURLARI AMALGA OShIRILIShINING MONITORINGINI TAShKIL ETISh TOʻGʻRISIDA
(resolution, 2020-09-28)

Qabul qilingan maqsadli kompleks dasturlarning parametrlari ijrosini faktorli tahlil qilish asosida amalga oshirilishining tizimli monitoringini olib borish, shuningdek, zaruriyat tugʻilganda maqsadli dasturlarda nazarda tutilgan maqsad va vazifalarga oʻz vaqtida va toʻlaqonli erishishga toʻsqinlik qiluvchi sabablarni bartaraf etish boʻyicha oldini oluvchi hamda tuzatishlar kirituvchi chora-tadbirlar qabul qilish maqsadida: 1. Oʻzbekiston Respublikasi Iqtisodiyot vazirligi Oʻzbekiston Respublikasi Prezidentining qarorlari bilan qabul qilingan 1-ilovadagi roʻyxatga muvofiq eng muhim maqsadli kompleks dasturlar amalga oshirilishining tizimli monitoringini tashkil etishga javobgar organ etib belgilansin. 2. Oʻzbekiston Respublikasi Prezidentining tegishli qarorlariga muvofiq qabul qilingan eng muhim maqsadli kompleks dasturlar amalga oshirilishining monitoringini olib borishda Iqtisodiyot vazirligi, boshqa vazirliklar, idoralar va hududiy boshqaruv organlari oʻrtasidagi oʻzaro hamkorlik sxemasi 2-ilovaga muvofiq maʼqullansin. Vazirliklar, idoralar, xoʻjalik birlashmalari, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari maqsadli kompleks dasturlarning tasdiqlangan parametrlari ijrosi toʻgʻrisida Oʻzbekiston Respublikasi Iqtisodiyot vazirligiga axborot oʻz vaqtida va sifatli taqdim etilishini taʼminlasin. 3. Oʻzbekiston Respublikasi Iqtisodiyot vazirligi: Ijtimoiy-iqtisodiy tadqiqotlar markazi bilan birgalikda bir oy muddatda har bir maqsadli dastur ijrosining monitoring tartibi, monitoringni amalga oshirishda zarur boʻladigan axborotning maketi va shakllarini ishlab chiqsin hamda davlat boshqaruvining barcha darajalarida tadbiq etsin; Vazirlar Mahkamasining 2006-yil 6-fevraldagi 16-sonli qaroriga muvofiq asosiy moddiy balanslar ijrosi ustidan qatʼiy nazoratni taʼminlasin; tizimli asosdagi monitoring natijalariga koʻra har bir ijrochi boʻyicha eng muhim maqsadli kompleks dasturlar ijrosini tanqidiy tahlil qilishni hamda dasturlarda qoʻyilgan maqsad va vazifalarga erishish boʻyicha ishlarning haqiqiy holatiga xolis baho berilishini taʼminlasin va har chorakda Vazirlar Mahkamasiga maʼlumot berib borsin. 4. Oʻzbekiston Respublikasi Vazirlar Mahkamasi, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari, vazirliklar, idoralar Hukumat, hokimliklar va hayʼatlar majlislarida qabul qilingan maqsadli kompleks dasturlarning amalga oshirilishini har chorakda koʻrib chiqsin hamda uning yakuni boʻyicha mavjud qoloqlikni bartaraf etish, dasturlarning tasdiqlangan parametrlariga belgilangan muddatlarda soʻzsiz erishishni taʼminlash, dasturlar ijrosi uchun mansabdor shaxslarning shaxsiy javobgarligini oshirish boʻyicha aniq amaliy choralar koʻrsin. 5. Mazkur qarorning ijrosini nazorat qilish Oʻzbekiston Respublikasi Bosh vaziri Sh.M. Mirziyoyev zimmasiga yuklansin. 1. Oʻzbekiston Respublikasi Prezidentining “Shaxsiy yordamchi, dehqon va fermer xoʻjaliklarida chorva mollarni koʻpaytirishni ragʻbatlantirish chora-tadbirlari toʻgʻrisida” 2006-yil 23-martdagi PQ-308-sonli qarori. 2. Oʻzbekiston Respublikasi Prezidentining “Oʻzbekiston Respublikasida 2006—2010-yillarda xizmat koʻrsatish va servis sohasini rivojlantirishni jadallashtirish chora-tadbirlari toʻgʻrisida” 2006-yil 17-apreldagi PQ-325-sonli qarori. 3. Oʻzbekiston Respublikasi Prezidentining “Yirik sanoat korxonalari bilan kasanachilikni rivojlantirish asosidagi ishlab chiqarish va xizmatlar oʻrtasida kooperatsiyani kengaytirishni ragʻbatlantirish chora-tadbirlari toʻgʻrisida” 2006-yil 5-yanvardagi PF-3706-sonli Farmoni. 4. Oʻzbekiston Respublikasi Prezidentining “Meva-sabzavotchilik va uzumchilik sohasini isloh qilish boʻyicha tashkiliy chora-tadbirlar toʻgʻrisida” 2006-yil 11-yanvardagi PQ-255-sonli qarori. 5. Oʻzbekiston Respublikasi Prezidentining “Yoʻl qurilishi ishlari hajmi va sifati ustidan nazoratni kuchaytirish chora-tadbirlari hamda 2006-yilda avtomobil yoʻllari qurilishi dasturini tasdiqlash toʻgʻrisida” 2006-yil 3-martdagi PQ-299-sonli qarori.